אוריאל רוטבלום

אוריאל (אורי) ג׳ורג׳ רוטבלום (באנגלית: Uriel George "Uri" Rothblum; נולד ב-16 במרץ 1947 - נפטר ב-26 במרץ 2012) היה פרופסור למתמטיקה בטכניון - מכון טכנולוגי לישראל. מומחה לחקר ביצועים.

 קורות חיים 
אוריאל (אורי) רוטבלום נולד בתל אביב (1947). הוריו תיאודור ורות ילידי וינה באוסטריה, עלו לישראל לפני עליית הנאצים. הוא גדל בתל אביב וברמת גן. סבו הוא הפעיל הציוני, עו"ד ד"ר דוד רוטבלום.

 השכלה 
הוא למד מתמטיקה באוניברסיטת תל אביב. סיים תואר ראשון בשנת 1969, ותואר שני ב-1971, שניהם בהצטיינות יתירה. את התזה לתואר השני כתב בהנחייתו של ישראל אומן.

הוא זכה במלגת פולברייט למימון תואר שלישי, אותו סיים ב-1974 באוניברסיטת סטנפורד, בקליפורניה בארצות הברית. התזה בדוקטורט בנושא Multiplicative Markov Decision Chains נכתבה בהנחיית ארתור פ. ויינוט.

בסיום הדוקטורט עבר לאוניברסיטת ניו יורק למכון קורנט למדעים מתמטיים, לפוסט-דוקטורט.

 קריירה 
ב-1975 הצטרף כחבר סגל לאוניברסיטת ייל, שם קודם לדרגת פרופסור חבר. ב-1984 שב לארץ והצטרף לסגל הטכניון, לפקולטה למדעי הנתונים וההחלטות (כיום הפקולטה למדעי הנתונים וההחלטות). כפרופסור מן המניין.

רוטבלום מומחה בחקר ביצועים. כתב בסביבות 180 מחקרים, הנחה 3 סטודנטים לדוקטורט (חביב משה, אבלדו הרנן ובלום יוסף) שמכהנים היום באוניברסיטאות שונות בעולם, והנחו דוקטורנטים. כמו כן היה חבר בוועדות עורכים של מספר כתבי עת.

רוטבלום תרם תרומות משמעותיות למחקר המדעי בחקר ביצועים, שחלקן נראות על שמו. בשל תרומתו המדעית הרבה זכה לפרסים רבים והוקרה, בין היתר נבחר כעמית ב-INFORMS (מכון בינלאומי לחקר ביצועים ומדעי הניהול) כבר בשנה הראשונה שבה נעשתה בחירה (2003).

רוטבלום מילא תפקידי ניהול שונים בטכניון. בין היתר היה דקאן הפקולטה להנדסה תעשייה וניהול (1992 עד 1995), וסגן נשיא בכיר לעניינים אקדמיים (2000 עד 2002). מ-1984 ועד לפטירתו היה מופקד על הקתדרה ע"ש אלכסנדר גולדברג למדעי הניהול.

במהלך השנים היה פרופסור אורח באוניברסיטאות שונות בארצות הברית, ביניהן אוניברסיטת ראטגרס, אוניברסיטת קולומביה בניו יורק ואוניברסיטת סטוני ברוק.

הוא היה פעיל באגודה הישראלית לחקר ביצועים (אילב - ORSIS) בתפקידים שונים, ואף כיהן כנשיאה מ-2006 ועד 2008.

 חיים אישיים 
אוריאל רוטבלום היה נשוי עד למותו לנעמי, והם התגוררו בחיפה. לבני הזוג נולדו שלושה ילדים: מידן, גיא ורון. בנו גיא רוטבלום קיבל דרגת פרופ' חבר במחלקה למדעי המחשב ומתמטיקה שימושית במכון ויצמן למדע. בנו רון רוטבלום הוא פרופסור חבר למדעי המחשב בטכניון, המתמחה בקריפטוגרפיה וסיבוכיות חישובית.

אוריאל רוטבלום נפטר באופן פתאומי ב-2012 בגיל 65. הוא נקבר בבית העלמין שדה יהושע (לשעבר כפר סמיר), חיפה.

לזכרו ולהנצחתו
בשנת 2012, לאחר פטירתו, קיימה הפקולטה להנדסת תעשייה וניהול בטכניון, כנס לזכרו. בין הדוברים בכנס חתן פרס נובל לכלכלה פרופ' אלווין רות, שגם ספד לו בבלוג שהוא כותב.

ב-2012 פרסם, לזכרו, כתב העת Linear Algebra and its Applications מאמר שכתב Raphael Loewy, על תרומתו המחקרית. במאמר מופיעות הקדשות מחלק משותפיו לאורך השנים.

בשנת 2013 ייסדה משפחתו לזכרו את פרס רוטבלום. הפרס מוענק על ידי אילב, לחוקר צעיר על תרומה מצטיינת בחקר הביצועים, במטרה לעודד מצוינות אקדמית ואת תחום חקר הביצועים.

 קישורים חיצוניים 
 רוטבלום אוריאל, הפקולטה למדעי הנתונים וההחלטות, הטכניון
 Uriel G. Rothblum, באתר informs
 Uriel G. Rothblum’s research, באתר ResearchGate
 Uriel G. Rothblum, באתר פרויקט הגנאלוגיה במתמטיקה
 Uriel George Rothblum, באתר MacTutor

 הערות שוליים 

קטגוריה:מתמטיקאים ישראלים
קטגוריה:מדעני חקר ביצועים
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת סטנפורד
קטגוריה:סגל הטכניון - מכון טכנולוגי לישראל
קטגוריה:סגל אוניברסיטת ייל
קטגוריה:תל אביב-יפו: אישים
קטגוריה:רמת גן: אישים
קטגוריה:חיפה: אישים
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1947
קטגוריה:ישראלים שנפטרו ב-2012